**Claude Bernard Egyetem (Lyon 1) - Franciaország ötödik legjobb egyeteme**

A Claude Bernard Egyetem országosan és nemzetközileg is elismert. Franciaország ötödik legjobb egyeteme, a francia egészségügyi képzést adó egyetemek között az első helyen áll. Az egyetemnek közel 40 000 hallgatója van, ezek közül az orvosi karon kétezren tanulnak. Az oktatási tevékenység 13 helyszínen történik, 2630 oktatóval. 69 kutatási egységgel rendelkezik, mindezekkel kiemelkedik a hasonló diplomát nyújtó intézmények közül. Évente körülbelül 350 általános orvos végez a karon. Az egyetemen tanulók 11 % - a külföldi ösztöndíjas, 135 nemzetet képviselnek.

Az oktatás terén az egyetem igyekszik a legfrissebb orvosi ismeretekkel felruházni hallgatóit és lehetőség nyílik az egyetemi kórházi központban korszerű gyakorlati tudásra is szert tenni. Az egyetem a nemzetközi kapcsolatokra kiemelkedő hangsúlyt fektet: csereprogramok, ERASMUS és kórházi gyakornoki állások meghirdetése által.

Az egyetem több mint 80 Európai Uniós projektben vesz részt, kiemelendő ezek közül a The Seventh Framework Programme for Research and Technological Development (FP7). Kiváló kutatóhely, az egyetem az Agence Nationale pour la Recherche anyagi támogatását nyerte el, részt vesz a Thematic Network for Advanced Research munkájában (Therapeutic Innovations and Infectology), az idegtudományok, az onkológia és a szervátültetés tematikus kutatási és egészségügyi centruma.

A Lyon Sud Charles Mérieux Orvosi Kar integráns részét alkotja a Claude Bernard (Lyon 1) Egyetemnek. Megalapításának éve, 1970 óta, a Centre Hospitalier Lyon Sud idővel önálló és időtálló kapcsolatokat alakított ki és ápol – mind a mai napig – számos kórházzal a világon.

Személyes okom is volt a lyoni egyetemet választani, 2013 áprilisában a Francia-Magyar Radiológiai Szimpóziumon résztvevőjeként volt szerencsém meghallgatni Pierre-Jean Valette professzor úr magas szintű előadásait, amelyek új megvilágításba helyezték számomra az onkológiai képalkotást.